Mette Frederiksen (S), 2024-04-19:
Tak for en rigtig god debat i dag.
Jeg har glædet mig over flere ting.
For det første er der seriøsiteten fra alle partier i den her rigtig, rigtig jo ikke alene vigtige debat, men vigtige sag for os alle sammen.
Vi har været rundt om, synes jeg, mange af de vigtige ting, når vi taler rigsfællesskab.
Jeg kunne godt tænke mig at dele en oplevelse, som jeg havde for noget tid siden, med jer.
Det blev berørt kort, især af et par af ordførerne, nemlig de allermest udsatte grønlændere i Danmark.
Jeg besøgte Sundholm ikke ret langt herfra; det er en tur på ganske få minutter, og det er nogle af vores allerallermest udsatte medborgere, danske, grønlandske og også folk, der kommer helt udefra.
Mange af dem har det rigtig, rigtig svært.
Jeg havde lejlighed til at tale med et par kvinder med grønlandske rødder, og jeg vil sige uden nu at gengive det hele, at det liv, de har levet, og det, vi tilbyder dem i dag, ganske enkelt ikke er godt nok.
Det er meget brutale historier.
Så det er bare for at sige indledningsvis, at jeg er meget enig i, at det bliver nødt til at være et fortsat fokusområde for os.
Langt de fleste grønlændere og færinger, der kommer til Danmark af den ene eller den anden årsag, lever her, har det godt, får arbejde, bidrager, opnår forskellige kompetencer og tager måske tilbage og bruger de kompetencer i de to lande, de kommer fra, men der er også en gruppe, især af grønlændere, som simpelt hen falder hele vejen igennem det sociale sikkerhedsnet, både hjemme i Grønland og her.
Vi kender dem fra gadebilledet, og de kender desværre også ofte den danske reaktion på dem i gadebilledet.
Derfor, bare for at bekræfte det, vil jeg sige, at det vil vi blive ved med i fællesskab med jer at kigge ind i hvordan vi kan gøre endnu bedre.
Nå, her er nogle andre nedslagspunkter fra en rigtig god debat.
Det er klart, at et af de store spørgsmål har været, hvordan rigsfællesskabet skal udvikle sig i fremtiden, og der er blevet spurgt om, hvem der skal tage initiativ til at rejse den debat.
Jeg synes, det er i lidt omvendt rækkefølge, for når jeg sidder og lytter til Folketingets partier i dag og alle ordførere fra danske partier, er der faktisk ikke nogen, der går på talerstolen med et ønske om at ændre rigsfællesskabet.
Alle går, som jeg lytter mig til, på talerstolen med det ønske at fastholde et rigsfællesskab og også gerne udvikle det med tiden.
Men ligegyldigt hvordan man vender og drejer det, er der ikke den samme diskussion i Danmark, som der er henholdsvis på Færøerne og i Grønland, i forhold til sådan mere grundlæggende, strukturelle eller juridiske ændringer i vores samarbejde.
Derfor håber jeg, at man vil se det som en udstrakt hånd, når jeg, og det har jeg egentlig lyttet mig til at flere partier bakker op om, siger, at hvis der kommer et ønske fra et af de to andre lande eller begge to om en mere grundlæggende diskussion, så går vi selvfølgelig ind i det.
Men jeg lytter mig ikke til, at det er det, der er det gængse ønske blandt de danske partier, altså at starte diskussionen i Danmark.
Jeg håber egentlig også, man ser det som noget positivt, for i hvert fald i regeringen har vi det udgangspunkt, og det tror jeg egentlig gælder for mange partier her, at vi sådan set ikke ønsker at definere fremtiden for hverken Færøerne eller Grønland.
Vi ønsker selvfølgelig en stor grad af medindflydelse på fremtiden for rigsfællesskabet, fordi vi netop er tre lande, men på en eller anden måde ville jeg næsten synes, det var sådan lidt et tilbageskridt, hvis det var fra dansk side, vi skulle definere, hvad fremtiden er for to andre lande.
Det var de første par ting, jeg gerne ville sige.
Så er der selvfølgelig spørgsmålet om Arktisk Råd og arktiske ambassadører, som har været nævnt,
bl.a. af et par ordførere.
Det er vi jo i fortsat, vil jeg sige, dialog med Grønland og Færøerne om.
Man kan jo altid ønske sig, at ting bliver færdiggjort hurtigere og tidligere.
Jeg håber, man glæder sig over, at der er en god dialog, og at vi har et samarbejde omkring det her.
Nogle gange tager noget jo lidt længere tid, fordi løsningen ikke bare er lige for.
Vi har nu en fælles arbejdsgruppe med alle tre dele af kongeriget, som både er i gang med at planlægge et program, når kongeriget har formandskabet for Arktisk Råd, og rollefordelingen mellem de tre lande.